הוועדה לקידום מעמד האישה ולשוויון מגדרי, כנסת 20, פרוטוקול מספר 179, 2017-07-05 09:30

עאידה תומא סלימאן: בוקר טוב לכולם, אני מתכבדת לפתוח את הישיבה של הוועדה לקידום מעמד האשה ולשוויון מגדרי.

עאידה תומא סלימאן: היום נעסוק במעקב אחר אכיפת ויישום האיסור על פרסום שירותי זנות.

עאידה תומא סלימאן: בתחילת הקדנציה הזו ניהלתי את הישיבות שהיו בנושא של בכלל המאבק בזנות וסחר בנשים, כחלק מהעשייה של הוועדה לקידום מעמד האשה, ולאחר מכן, כשהרגשנו את נטל המשימה ואת החשיבות להקדיש את תשומת הלב המרבית לנושא, החלטנו על הקמת ועדת משנה בראשות חברת הכנסת עליזה לביא.

עאידה תומא סלימאן: הסיכום היה שכמעט כל הנושאים הקשורים במאבק בזנות וסחר בנשים והתקיימו בוועדת המשנה, אבל מההתחלה היה הסכם מאוד ברור, שחלק מהנושאים – בכל זאת נקיים את הדיונים בוועדה עצמה, בוועדה לקידום מעמד האשה, שוב – כדי להדגיש את החשיבות, כדי להבליט את הנושא, כדי לתת להיבטים השונים שנדון בהם בוועדה באופן כללי, את תשומת הלב המרבית.

עאידה תומא סלימאן: היום אני מכנסת את הישיבה הזו גם לפי בקשתו של חבר הכנסת דב חנין, שאני מקווה שיצטרף מייד.

עאידה תומא סלימאן: כפי שאתן מכירות, בכנסת פה רצים מוועדה לוועדה.

עאידה תומא סלימאן: תוך כדי היו התפתחויות גם בשאלת אכיפת האיסור על פרסום שירותי זנות.

עאידה תומא סלימאן: היה דיון מאוד סוער גם בוועדת המשנה על הנושא של אכיפת האיסור גם כן בהפצת הכרטיסים, אפשר אפילו לומר כרטיסי ביקור שמפרסמים זנות, והצעת החוק שבזמנו הגשתי, שהמטרה שלו היתה גם לאכוף את האיסור על מי שמשתתף בהדפסת הכרטיסים ובהדפסת העלונים, ולא רק על מי שמחלק את העלונים או את הכרטיסים האלה, כי בסופו של דבר זה בדיוק כמו כשמדברים על סמים – לתפוס את בלדר הסמים הכי קטן, הצעיר הזה, ששולחים אותו למסור את המנה, זה לא החכמה הכי גדולה; צריך להגיע לסוחר העיקרי שמפיץ את הסם.

עאידה תומא סלימאן: אותו דבר פה – לתפוס כל מיני צעירים שנותנים להם מאה שקלים כדי לחלק את הכרטיסים האלה, זה גם חשוב, אבל חשוב עוד יותר להגיע דרכם למי שמפרסם ומי שגם עוזר דרך ההדפסה.

עאידה תומא סלימאן: לצערי, משרד המשפטים התעקש שלא צריך לפרט את העניין של בתי דפוס בטענה שהאכיפה נעשית ביתר שאת, ויש יותר ויותר אכיפה.

עאידה תומא סלימאן: בינתיים בדקנו את כל הנושא של האכיפה, ואני לא מדברת רק על הכרטיסים; אני מדברת על כלי תקשורתי יותר משמעותי ונגיש להרבה אנשים, שזה דרך אתרי אינטרנט ודרך כל מיני פרסומות שצצות מדי פעם, אפילו דרך כל מיני חיפושים שאנחנו עושים, ושיט בתוך האינטרנט.

עאידה תומא סלימאן: עד כמה שידוע לי, מצבנו באכיפה, באיסור פרסום זנות, הוא לא מזהיר.

עאידה תומא סלימאן: אני יודעת שאולי אני מקדימה את הדברים שאנחנו תכף נשמע – גם מהמשטרה וגם מהפרקליטות, אבל גם כן בשאילתא שהופנתה לשר לביטחון פנים, ביקשנו מידע על האכיפה, והתוצאות לא כל כך, נאמר, מניחות את הדעת ומרגיעות אותנו מבחינת האכיפה ומבחינת לאחר האכיפה, גם הגשת כתבי אישום והרשעה, למי שעוסק בפרסום הזה.

עאידה תומא סלימאן: תכף נפנה לנציגי המשטרה ונשאל, אבל מה שברור, שארצה גם שחלק מהדיון יתמקד – ואני יודעת שהארגונים נמצאים והקואליציה נמצאת – נרצה לשמוע יותר הצעות, איך אפשר לקדם את האכיפה בנושא הזה, ואיך נוכל להגיע למצב שבו נוכל להגן על עצמנו ועל החברה מהנגע הזה ומהסחר - ועל הנשים כמובן – מהסחר בהן.

עאידה תומא סלימאן: יש אתנו נציגי המשרד לביטחון פנים, רב פקד ליאור שלו, ראש חוליית נעדרים.

<ליאור שלו: אני ממלא מקום של קצין חוקרים, שהוא מרכז את התחום.

עאידה תומא סלימאן: ככה זה יותר ברור, כי המפיצים הם נעדרים, אבל אני בטוחה שזו לא אחריות שלך.

<ליאור שלו: הוא בארצות הברית.

עאידה תומא סלימאן: תרצה להציג לנו את הנתונים ואת המדיניות של האכיפה שלכם בנושא הזה?

עאידה תומא סלימאן: אנחנו ניכנס לזה אחר כך.

עאידה תומא סלימאן: היום יש כבר הצעת חוק שכבר אושרה בוועדה לקריאה שלישית בעניין חסימה לאתרי אינטרנט, כולל אתרים שמפרסמים זנות, אבל תכף ניכנס לזה, לאחר שנשמע גם קצת סטטיסטיקה, מה המצב היום, מה אתם עושים ומדיניות כללית.

<ליאור שלו: כפי שאמרת, ליאור שלו מחטיבת החקירות.

<ליאור שלו: אנחנו כמשטרה מודעים לכך שנושא איסור פרסום שירותי זנות הוא חלק ממכלול עבירות, שבעצם מהוות כר נוח להתפתחות של סחר בנשים או בכלל של כל התופעה.

<ליאור שלו: התחום הזה של איסור פרסום הוא לא תחום ספציפי נפרד שאנחנו מטפלים בו; הוא חלק ממכלול העבירות, ולכן תכף אגע בנתונים – אראה שיש גם קצת עלייה במהלך השנים – לכן אנחנו מטפלים וגם מתעדפים את הנושא, כדי שנוכל לטפל במכלול.

<ליאור שלו: מבחינת מדיניות, בעקבות מכתב שהתקבל אצל ראש אח"מ מפרקליטות המדינה, יצאה הנחיה מפורשת של ראש אח"מ ליחידות בשטח, לתעדף את נושא איסור הפרסום מכרטיסי ביקור ובכל המכלול.

<ליאור שלו: אנחנו רואים שבשנת 2016 היו לנו 49 תיקים.

<ליאור שלו: השנה אנחנו באמצע השנה עומדים על 27 תיקים, שכוללים את המכלול – תיקי חקירה בגין העבירה הספציפית של איסור פרסום.

<ליאור שלו: מרבית התיקים עדיין נמצאים בשלבי חקירה כאלה ואחרים – לא אכנס כמובן לא לתוכן תיקים ולא לתיקים ספציפיים ובאיזה שלב וכנגד מי, אבל זה עדיין בשלבי חקירה.

<ליאור שלו: מרבית התיקים מטופלים בתחום מחוז תל אביב – שם אנחנו רואים- - -

עאידה תומא סלימאן: אפשר לדעת כמה מתיקי החקירה האלה הם של שליחים, שתפסתם אותם מחלקים כרטיסים או עלונים?

<אביטל רוזנברגר: או נשים שמפרסמות את עצמן.

<ליאור שלו: מתוך ה-27 כ-15 תיקים הם כנגד אותם מפיצי כרטיסים, השנה, 2017.

עאידה תומא סלימאן: סליחה על הסחת הדעת בגלל כניסת מבקש הדיון, חבר הכנסת דב חנין.

דב חנין: אני מתנצל – הייתי בוועדת הכנסת.

דב חנין: הקמנו ועדת חקירה פרלמנטרית בעניין הבנקים.

עאידה תומא סלימאן: בשעה טובה.

עאידה תומא סלימאן: לעוד נושאים שתקימו עליהם ועדות חקירה.

עאידה תומא סלימאן: ..

דב חנין: יש הרבה מה לחקור בארץ.

דב חנין: ..

עאידה תומא סלימאן: בבקשה.

עאידה תומא סלימאן: התחלנו בנתונים על האכיפה.

<ליאור שלו: כפי שאמרתי, יש 15 תיקים כנגד אותם מפיצים; הם תיקים שנמצאים בשלבי חקירה.

<ליאור שלו: חלק קטן מהתיקים גם עבר לפרקליטות לעיון לצורך כתבי אישום.

<ליאור שלו: היחידות פועלות ומשתמשות- - -

עאידה תומא סלימאן: כמה מתיקי החקירה נגד אתרים יש?

<ליאור שלו: לא יודע מספרית.

<ליאור שלו: אנחנו מתחילים לאכוף את הנושא של אתרים.

<ליאור שלו: קיבלנו רשימת אתרים שנמצאים בבדיקה.

<ליאור שלו: שוב, זה נמצא בשלבי חקירה, אז אני לא יכול להיכנס, מי האתרים ומי המפעילים.

<ליאור שלו: מספרית, מתוך ה-27 תיקים אני לא יודע לומר בדיוק כמה, אבל אנחנו נמצאים בשלבי חקירה מסוימים.

עאידה תומא סלימאן: כלומר כמעט יותר מחצי מתיקי החקירה שנפתחו השנה, הם על עבירות אינדיבידואלים - של או אשה שפרסמה את עצמה או איזשהו שליח, שאני מאוד מקווה שהחקירה לא נעצרת באותו אדם, אלא האם אתם בודקים – מי שלח אותו?

עאידה תומא סלימאן: האם הגעתם באיזשהו תיק מתוך תפיסת מי שחילק, הגעתם למפיץ העיקרי?

<ליאור שלו: אני מתנצל – לא אוכל לפרט עד לאן הגענו ועד כמה אימתנו.

<ליאור שלו: רק אוכל לומר שאנחנו כן מנסים להעמיק את החקירה ולהגיע לאלה ששולחים, שמממנים ומשלמים, ולא להתמקד באלה שמחזיקים ומפיצים; אנחנו כן מנסים להעמיק, אבל לא אוכל לפרט לאן הגענו ואיך – אלה דברים שנמצאים בחקירה.

עאידה תומא סלימאן: שוב, כשאנחנו שואלים שאלות, אני יודעת את הגבולות של השאלות.

עאידה תומא סלימאן: לא נרצה לקבל מידע מפורט – בתיק ההוא לאן הגעתם ומי יצא המפיץ העיקרי, אבל שאלות כאלה מעידות בעיניי, והתשובות יעידו עד כמה המדיניות היא כן להרחיק לכת וללכת לכיוון של להגיע למפיץ העיקרי ולאותו אדם שסוחר בנשים, או שמפעיל את הנשים.

<ליאור שלו: המדיניות היא להעמיק – לא להסתפק באותם מפיצים – וזה גם נעשה בתיקים.

עאידה תומא סלימאן: כלומר יש תיקים שההמלצה לכתבי אישום לא עמדה על אותו שליח, אלא הרחבתם, ויש כתבי אישום שמוכנים נגד מי שעומד מאחוריהם?

<ליאור שלו: גם הרחבנו, וגם העבירות לא עסקו רק בפרסום; זה התחיל מאותו פרסום, והגענו לאותם שולחים מפיצים, והעבירות הן כבר יותר חמורות.

<ליאור שלו: לגבי כמות כתבי אישום, הפרקליטות אולי תוכל להתייחס – לא אתן את הנתון, כי זה במגרש שלהם.

עאידה תומא סלימאן: כמובן.

עאידה תומא סלימאן: נפנה אליהם ונבקש מהם.

<ליאור שלו: בהחלט המדיניות היא להעמיק ולהגיע למקורות.

עאידה תומא סלימאן: אבקש לאחר מכן, שנקבל לידינו יותר פירוט בעניין התיקים שטיפלתם בהם ב-2016 וב-2017 עד עכשיו, תיקי חקירה – איך בכלל התחילו, כמה מתיקי החקירה שהתחילו, נגד איזה מפיץ, הפכו לתיקים יותר גדולים, ואיזה סוג של האשמות בעבירות הועברו לפרקליטות; והמצב של אותו תיק – מה הועבר לפרקליטות, מה היתה ההמלצה וכו'.

עאידה תומא סלימאן: חבר הכנסת דב חנין, בבקשה.

דב חנין: תודה, גברתי היושבת-ראש, על שכינסת את הדיון הסופר חשוב הזה, ואני אומר סופר חשוב כי אני באמת חושב שזה דיון סופר חשוב.

דב חנין: אני רוצה להציג את הדברים, ותכף נגיע לשאלת הנתונים ושל מצב הדברים בהקשר קצת יותר רחב כדי גם לחלוק אתך את התסכול שלי כחבר כנסת.

דב חנין: נקודת המוצא שלי היא שזנות היא פגיעה מאוד קשה בבני אדם.

דב חנין: זו פגיעה קשה בבני אדם בעצם המעשה ובעצם הסיטואציה של זנות, וזו פגיעה מאוד-מאוד קשה בהשלכות הרוחב של הזנות, גם על מי שנמצאת או נמצא בזנות, וגם על המעגלים החברתיים היותר רחבים.

דב חנין: לכן – אני אומר את זה בצורה מאוד-מאוד גלויה, כדי שלא יהיה שום ספק בעניין הזה – אני חושב שהמטרה שלנו היא כחברה לפעול בצורה מאוד-מאוד נחושה כדי לצמצם את תופעת הזנות, להתגבר עליה, ובסופו של דבר להגיע לחברה בלי זנות.

דב חנין: זה מה שאני רוצה, מה שאנחנו רוצים להגיע אליו.

דב חנין: זו לא מטרה פשוטה.

דב חנין: יש טענות, שזנות היא אחת המציאויות החשוכות ביותר בהיסטוריה.

דב חנין: זה לא אתגר פשוט, אבל האתגרים הלא פשוטים הם אלה שהכי מעניין להתמודד אתם.

דב חנין: לאחר שאנחנו מגדירים לעצמנו את המטרה, יש לומר ביושר – יש ויכוח מאוד קשה, מאוד עמוק ומאוד חשוב על השאלה, איך מתקדמים לשם.

דב חנין: אני – בגילוי נאות – מגיע מעולם החשיבה הסוציאליסטי.

דב חנין: בעולם הזה אנחנו שואלים את עצמנו תמיד, מהם השורשים החברתיים, מהם המנגנונים החברתיים, מה קורה, איך מתנהלת הכלכלה של הדבר הזה, ואנחנו חושבים שאם אנחנו מתמודדים עם הדברים האלה, אנחנו עובדים נכון.

דב חנין: אגב, יש השקפה אחרת – ההשקפה הימנית, שלא מתעניינת בשורשים חברתיים, לא מתעניינת במנגנונים חברתיים, לא מתעניינת בתוצאות חברתיות; היא עוסקת יותר – אני אומר השקפה ימנית, ואני לא מנסה לומר את זה כאיזו מילת גנאי; אני מתאר את זה כוויכוח אמתי ולגיטימי שמתנהל – היא מתייחסת לדברים יותר במישור המוסרני, מתעניינת יותר בהיבטים טכניים או פורמליים או פורמליסטיים, באיסורים פליליים, הרחבות של איסורים פליליים וכדומה.

דב חנין: וזה ויכוח מאוד-מאוד קשה, שבו אנחנו לפחות, אנשים שדוגלים בהשקפת העולם שלי, חושבים שלא כל דבר שנעשה מהזווית האחרת, הוא התמודדות נכונה עם התופעה ועם הבעיה שאנחנו רוצים להתמודד אתה.

דב חנין: וכאן אנחנו העברנו בכנסת חוק, של איסורים פליליים, אבל הוא מאוד-מאוד נכון ומדויק, שמנקודת המוצא שלי כסוציאליסט, מנסה להתמודד עם המנגנונים הכלכליים והחברתיים שבעצם הופכים את הזנות לסוג של – כמה שקשה לומר את המילה הזו – לסוג של תעשייה, שבה חומר הגלם הוא בני אדם.

דב חנין: ואנחנו איתרנו את הפרסום כחוליה שאתה קל להתמודד, פשוט להתמודד.

דב חנין: ההתמודדות אתה לא מעלה שאלות עקרוניות וקשות של פגיעה בזכויות אדם או השלכות רוחב.

דב חנין: אני אומר את זה, גברתי יושבת-הראש, כי השבוע השתתפתי בדיון שבו כאילו אני נמצא בעמדה ההפוכה.

דב חנין: כשהממשלה באה ומגישה הצעה, לפעול נגד אתרי אינטרנט, אני אומר: לא צריך פעול נגד אתרי אינטרנט.

דב חנין: אם יש אתר אינטרנט שעושה דבר ספציפי, פורנוגרפי או מפיץ זנות או כל מיני דברים כאלה, תתעסקו בזה.

דב חנין: אל תסגרו אתרי אינטרנט.

דב חנין: אני אומר את זה כי יש ויכוח בדברים האלה.

דב חנין: הממשלה אומרת: אנחנו נסגור אתרי אינטרנט – זו הדרך.

דב חנין: זו דוגמה להשקפת עולם ימנית, שלדעתי מחמיצה את ההתמודדות האמתית שיש להתמודד.

דב חנין: אנחנו העברנו הצעת חוק בכנסת, שאומרת שאם אנחנו נדע להתמודד עם הפרסום, בעצם נפגע במנועים הכלכליים, שמאפשרים לתופעה הזו להתקיים, ואף הייתי אומר, להתקיים בצורה רחבה בחברה שאנחנו חיים בה.

דב חנין: ויצרנו חקיקה, שלדעתי, מאפשרת לגורמי האכיפה השונים לעבוד בצורה מאוד נוחה, להתמודד עם כל מיני ניסיונות התחמקות באמצעות הרחבת מעגל האחריות – על המפרסם, על מי הוא מפרסם, על מה צריך לעשות וכדומה.

דב חנין: לכאורה ההתמודדות פה היא נורא פשוטה, כי הרי אנחנו מדברים על דברים שנמצאים ברשות הציבור; לא על דבר חסוי שצריך ללכת ולחפש אותו, ולא ידוע לנו איפה הוא נמצא.

דב חנין: אני עד עצם היום הזה נתקל על הרכב שלי, שנמצא ברחובות תל אביב, בכרטיסי פרסום לזנות.

דב חנין: זה לא דבר שהוא בכלל מסובך לאיתור.

דב חנין: יש שם מספר טלפון.

דב חנין: להפך – זה נורא מזמין אנשים ליצור קשר.

עאידה תומא סלימאן: לצערי, זאת המטרה.

דב חנין: אז זה לא שאנחנו פה נכנסים לאיזה תיקי חקירה נורא-נורא מסובכים, שהמשטרה יכולה לומר לנו: נורא קשה לנו לאתר את האחראיים.

דב חנין: יצרנו לכם, לפי הבנתי – תגידו לנו אם טעינו במשהו – אבל לפי הבנתי, שאני שב וקורא את החוק, יצרנו לכם מנגנון נורא-נורא פשוט, לאכיפה, בלי להסתבך, בלי לחפש, בלי לחקור, בלי לשלם המון מחירים חברתיים, שאנחנו לא רוצים לשלם אותם, שאנחנו מרחיבים את החוק הפלילי; זה דבר מסוכן, להרחיב את החוק הפלילי.

דב חנין: יצרנו לכם את הכלי הכי פשוט בעולם.

דב חנין: ולמרות זאת, זה נורא מתסכל.

דב חנין: למרות התחושה שאנחנו יכולים פה בכנסת לתפור חוקים – לא רוצה לומר מצוינים, אבל לפחות סדירים – ולא עושים אתם שום דבר.

דב חנין: אז אני מרגיש שאני מיותר פה.

דב חנין: אנחנו מרגישים שאנחנו סתם מבזבזים את זמננו.

דב חנין: אם הכלים שאנחנו נותנים לכם, מערכות אכיפת החוק, לא מנוצלים, ואני קראתי את הכתבה של ליהי ירון בהארץ.

דב חנין: מה אומר לכם – יש לי הרבה תסכולים בכנסת, אבל זה היה אחד הרגעים היותר מתסכלים.

דב חנין: באמת.

דב חנין: לכן אני בפירוש בא בטענות לכל מערכת האכיפה – החל, אדוני, מהמשטרה.

דב חנין: אני לא בא אליך באופן אישי בטענות – אנחנו לא מכירים, אבל אני מרגיש שמשהו פה נורא מתפספס לנו.

דב חנין: אתה מדבר – הבאת נתונים, ותודה על הנתונים שהבאת, אבל אני מסתכל מול הים הזה, מול השיטפון הזה.

דב חנין: נראה לי שזה מגיע מכל הכיוונים.

דב חנין: מה קורה פה?

דב חנין: למה אנחנו לא מסוגלים לפעול ולעשות את הדברים שאפשר לעשות?

עאידה תומא סלימאן: תודה, דב.

עאידה תומא סלימאן: אתה צודק, שהמספרים והסטטיסטיקה שנשמעו – 27 תיקי חקירה – זה לא מעיד ממש על אכיפה רחבה, במיוחד כאשר חצי מזה, זה תיקי חקירה נגד אינדיבידואליים.

עאידה תומא סלימאן: השאלה היא גם כמה מהתיקים האלה הם נגד אתרים.

<ליאור שלו: קודם אמרתי – אין לי הנתון, כמה הנתונים הם ורסביליים, אבל יש גם תיקים.

עאידה תומא סלימאן: יש גם.

עאידה תומא סלימאן: אני רוצה גם לשמוע מהפרקליטות – לילך שלום, מפרקליטות המדינה, בבקשה, גברתי.

<לילך שלום: אני מפרקליטות תל אביב, ואני חושבת שבהקשר הזה יש לנו קצת ניסיון דווקא בהגברת האכיפה, מאז שהנושא הפך להיות נושא שהוא על שולחנה של הכנסת, וכפי שפרקליט המדינה אימץ את זה, ולקח את הנושא לתשומת לבו.

<לילך שלום: נכון שמספרי התיקים לא אומרים הרבה, אבל קודם כל, אני רוצה לדבר על זהות המפיצים בתל אביב.

<לילך שלום: יש נטייה להאמין שמדובר בצעירים, צעירות.

עאידה תומא סלימאן: אני רק רוצה לשאול – לא הגיעו מהפרקליטות – תתמקדי רק על תל אביב?

<לילך שלום: לא.

<לילך שלום: אני מייצגת את פרקליטות המדינה, אבל אני מהשטח.

עאידה תומא סלימאן: בסדר גמור.

עאידה תומא סלימאן: אני רק רציתי להיות בטוחה, שאנחנו גם נקבל את הפרספקטיבה הארצית.

<לילך שלום: ודאי, זה חלק מהעניין.

<לילך שלום: אני דוקטורנטית לענייני זנות וסחר, ואנחנו בקשר עם כל הרפרנטיות.

<לילך שלום: אני באה פה כנציגת פרקליטות המדינה.

<לילך שלום: מה שרציתי לומר הוא, קודם כל הזדהות המפיצים – חשוב לומר שמדובר באנשים רצדיביסטיים, שזה המקצוע שלהם.

<לילך שלום: הם לא צעירים שנקלעו לכך.

<לילך שלום: הם בקשר עם הסרסורים ישירות, והתיקים שיש לנו היום הוגשו נגדם תיקי אישום לראשונה – החל משנת 2017 יש לנו חמישה-ששה תיקים עם כתבי אישום נגד האנשים האלה, שהם כוללים בתוכם עשרה תיקי חקירה.

<לילך שלום: ההבדלים במספרים כאן הם משמעותיים, כי המשטרה על כל אירוע פותחת תיק חקירה, אבל כתב אישום הוא אחד, שיכול להכיל הרבה מאוד היבטים.

<לילך שלום: יש לכך חשיבות, כי אני כן חושבת שיש ירידה משמעותית בהפצת הכרטיסים.

<לילך שלום: משטרת ישראל פתחה במבצע במרס 2017, שלקח כרטיסי ביקור, בדיוק כפי שחבר הכנסת דב חנין ציין, ובאמצעות דיונים טלפוניים הגיעו לבתי הבושת, ויזמו פשיטות על בתי בושת שמפיצים כרטיסי ביקור, ומתוך יצירת מודעת לכך שמי שמפיץ כרטיסי ביקור, יזכה לאכיפה מרבית מהמשטרה.

<לילך שלום: אני חושבת שאפשר לראות שיש בכרטיסים ירידה משמעותית, בהפצה שלהם.

<לילך שלום: אנחנו מקבלים את זה גם מהארגונים בשטח.

<לילך שלום: אני לא יודעת מה הם יגידו היום, אבל לפחות כלפי המשטרה וכלפינו אנחנו רואים שיש תוצאות לאכיפה.

<לילך שלום: גברתי שאלה מה בקשר למפיצים, הסרסורים.

<לילך שלום: אז יש לנו תיק אחרון, עכשיו, שהוגש כתב אישום נגד אחת הסרסורות – שתי נשים שמנהלות בתי בושת בתל אביב במשך שנים, והוגש גם על עבירת פרסום.

<לילך שלום: אלה נשים שמתארות לנו בחקירות, שמשלמות 5,000 שקל בשבוע על פרסום, ועבירת הפרסום היא חלק מכתב אישום.

<לילך שלום: זה גם עבירות של הלבנת הון, וגם מחלטים כאן את הכסף, וגם מבקשים לחלט את בתי הבושת עצמם, כדי לפגוע בכיס של האנשים האלה.

<לילך שלום: אנחנו מנסים לפעול בצורה שהיא כוללת ורחבה, ולא להתמקד בכל דבר.

עאידה תומא סלימאן: מה עם האינטרנט?

<לילך שלום: יש חקירה אחת, משמעותית, שנערכה בסוף שנת 2016, והיא עכשיו נמצאת אצלנו, ממש לפני שימוע.

<לילך שלום: זה נגד אתר שהתגלה, אתר בשם allsex.

<לילך שלום: אנחנו פועלים גם בהקשר הזה באכיפה משולבת וכלכלית.

<לילך שלום: גם נגד האתר הזה, נגד מנהלי האתר, הצענו כתב חשדות.

<לילך שלום: זה לפני שימוע.

<לילך שלום: זה לא נקרא כתב אישום, אבל הטיוטה מדברת על עבירות של הלבנת הון, עבירות מסים, רשות המסים הוכנסה לתיק.

<לילך שלום: יש פה בתים שאנחנו מבקשים לחלט.

<לילך שלום: אנחנו עושים אכיפה לעומק.

<לילך שלום: תיקים כאלה הם תיקים שמצריכים ממשטרת ישראל חקירה על האתר הזה.

<לילך שלום: היתה חקירה של בין ארבעה חודשים, אפילו חצי שנה, חקירה.

<לילך שלום: זה רק על אתר אחד.

<לילך שלום: כדי להגיע לעומק – במשך חצי שנה נמשכה החקירה.

עאידה תומא סלימאן: זה מקריות, שאת מדברת על התיק הזה?

עאידה תומא סלימאן: יש עוד דוגמאות, או היה רק תיק אחד?

<לילך שלום: יש רק תיק אחד עד עכשיו.

עאידה תומא סלימאן: כל השנה זה תיק אחד?

קריאה: כל השנה?

קריאה: כל החיים.

עאידה תומא סלימאן: אני רציתי לתת להם קצת קרדיט.

<לילך שלום: כל השנה זה תיק אחד.

<לילך שלום: אין עדיין חקירות שהגיעו לשלב שבו אנחנו יכולים להגיש כתב אישום.

<לילך שלום: זה לא שהגיעו אלינו תיקים נוספים ואנחנו לא יודעות אותו.

<לילך שלום: אנחנו מחכים שהמשטרה תסיים חקירות שהם אמורים, והתחילו כבר, אבל חקירה צריכה להסתיים ואז להגיע אלינו.

<לילך שלום: אנחנו השלב האחרון.

<לילך שלום: אנחנו לא יכולים להגיש כתב אישום, אם אין חקירה.

<לילך שלום: זה ברור.

עאידה תומא סלימאן: אני לא יודעת איך להגיב, האמת.

עאידה תומא סלימאן: אנחנו מדברים על איסור פרסום, ואנחנו מדברים על אכיפה, ובסופו של דבר אנחנו מדברים על תיק אחד?

<לילך שלום: תיק אחד נגד אתר אינטרנט, שנפתח – בשלב, כמו שאמרנו, לפני כתב אישום.

עאידה תומא סלימאן: בעיניי, להגיש כתבי אישום על אנשים שחילקו כרטיסים, זה לא מה שבאמת ימוטט את תעשיית הזנות במדינת ישראל, אבל דווקא להתלבש על המפרסמים הגדולים, שמאוד קל להגיע אליהם.

עאידה תומא סלימאן: מאוד קל, כפי שאמר חבר הכנסת דב חנין.

עאידה תומא סלימאן: הרי הם מפרסמים כדי שיהיו נגישים.

עאידה תומא סלימאן: מפרסמים ומזמינים שיגיעו אליהם, אז אני יודעת שהראיות זה לא רק בלהגיע למספר טלפון מסוים, אבל בכל זאת – השאלה שלי, מתי אתם פותחים תיק חקירה נגד אתר אינטרנט.

עאידה תומא סלימאן: אתם מחכים שמישהו יתלונן, או האם יש אכיפה יזומה?

עאידה תומא סלימאן: האם יש מחלקה במשטרת ישראל, שעוסקת רק באיתור אתרים כאלה?

<ליאור שלו: יש את יחידת המוסר במחוז תל אביב, שתפקידה גם ליזום.

<ליאור שלו: היא גם יוזמת, וחלק מהתיקים שלה הגיעו מאתרי אינטרנט, חלק מאותם כרטיסי ביקור.

<ליאור שלו: כן יש אכיפה.

<ליאור שלו: כמו שחברתי מהפרקליטות ציינה, יש קושי מסוים בטיפול באתר אינטרנט.

<ליאור שלו: זה לא קל כמו שזה נראה, כי יש הרבה סוגיות של שרתים ושל חברות תקשורת, וזה לטפל באתר, אבל להגיע לאותו בית בושת של אותו אתר, זה כן יש, התיקים כן מתפתחים.

עאידה תומא סלימאן: בזמנו העלו בדיונים שקיימנו פה את הנושא של שרתים בחו"ל, ושהאתרים, הקושי הוא שהאתרים יושבים על שרתים בחו"ל.

עאידה תומא סלימאן: שאלתי, האם התפתח משהו – נגיד, בזמנו דיברתם, או היה ויכוח, איך אפשר להגיע ולסגור אתרים שנמצאים בשרתים בחו"ל.

עאידה תומא סלימאן: האם התקדם משהו בנושא הזה?

<לילך שלום: אם יורשה לי, אני חושבת שכדאי להפנות את השאלה הזאת לאסנת חיטרון מייעוץ וחקיקה, לגבי החוק החדש שעבר אתמול.

עאידה תומא סלימאן: הוא עבר בוועדה.

<אסנת חיטרון: אסנת חיטרון, מייעוץ וחקיקה פלילי.

<אסנת חיטרון: החוק להגבלת גישה לאתרי אינטרנט הוכשר שלשום.

<אסנת חיטרון: החוק בעצם קובע שבית המשפט מוסמך להוציא צו שמופנה לספקיות הגישה לאתרי אינטרנט, שמורה להן לחסום את הגישה לאתרי אינטרנט, שמשמשים לביצוע העבירות.

<אסנת חיטרון: בין העבירות המופיעות בחוק מופיעה העבירה של פרסום שירותי זנות ועבירת הבאת אדם לידי עיסוק בזנות.

קריאה: תגידי, שזה לא היה מבחן מלכתחילה, ולא בכדי.

<אסנת חיטרון: כמו שהוצג כאן, יש קשיים הרבה פעמים באכיפה הפלילי, גם כיוון שהאתרים יושבים על שרתים שנמצאים בחו"ל, והכלי הזה הוא כלי נוסף להתמודדות עם התופעה הזאת, שמאפשר למנוע את הכדאיות ואת ההמשכיות שלה באמצעות הגבלת הגישה, ובעצם חסימת יכולת ציבור הגולשים בישראל להגיע לאתרים כאלה.

<אסנת חיטרון: ברגע שמוצא צו כזה, הספקיות, יש כל מיני דרכים טכנולוגיות שבהן הן לא מאפשרות לכל- - -

דב חנין: זו דוגמה קלאסית, שיש לכם כלי להתמודד עם דברים כאלה פומביים, יוצאים לציבור, לא משתמשים בו, ואתם מביאים כלי סופר דרסטי – לסגור אתרי אינטרנט.

דב חנין: אם יש משהו שמתפרסם באתר אינטרנט על זנות או על פורנוגרפיה – תפעלו נגדו במלוא העוצמה, אני בעד.

<אסנת חיטרון: הכלי הזה לא נועד להחליף את האכיפה הפלילית.

דב חנין: אבל אתם לא משתמשים באכיפה פלילית.

עאידה תומא סלימאן: אתם לא עושים את הבסיסי, קודם.

<אסנת חיטרון: האכיפה הפלילית היא לא תמיד – אפילו אחרי שיש כתב אישום, ואפילו אחרי שיש גזר דין, האתרים האלה לפעמים ממשיכים לפעול, והמטרה של החוק הזה- - -

קריאה: זאת תעודת עניות לנו.

<אסנת חיטרון: המטרה של החוק הזה היא לתת כלי בידי הרשויות, לגרום לכך שהאתרים האלה לא יהיו- - -

דב חנין: אם המדינה לא יכולה להחיל את החוק הפלילי, היא בבעיה מאוד גדולה.

קריאה: - -

דב חנין: אני רוצה ממנה.

דב חנין: היא מייצגת את האכיפה הפלילית.

עאידה תומא סלימאן: שנייה.

עאידה תומא סלימאן: אני חושבת שאף אחד מאתנו לא נגד, לחוקק חוק, לחסום את האתרים, שאי-אפשר לסגור אותם, אבל לכולנו יש בעיה, שקיים כלי, שאפשר קודם כל לפחות לנקות 50% ממה שקיים, ולהתעסק אחר כך במה שלא יכולים, אבל לצאת בכותרות, שאנחנו הולכים לחסום אתרים, כאשר אף אחד לא מדבר על כך שהכלי שקיים, שהוא יותר בסיסי, לא משתמשים בו כמו שצריך, זה מעלה שאלות.

עאידה תומא סלימאן: למה לרוץ קדימה, כאשר מה שעכשיו צריך להיעשות, לא נעשה?

עאידה תומא סלימאן: אנחנו לא נגד; אנחנו בעד שגם יחסמו את אלה שאי-אפשר לסגור אותם, כי יושבים על שרתים, אבל מה עם אלה שיושבים פה?

<אסנת חיטרון: רק אומר שאנחנו רואים חשיבות רבה- - -

עאידה תומא סלימאן: כנראה החוק הזה, המטרה שלו היתה חסימת דברים אחרים.

עליזה לביא: לא חסימת דברים אחרים.

עליזה לביא: נלחמנו קשה כדי שהנושא של הזנות ייכנס לחוק הזה.

עליזה לביא: נלחמנו כמו מטורפים.

עאידה תומא סלימאן: אני יודעת.

עאידה תומא סלימאן: אני לא במקרה אומרת את המשפט הזה.

עאידה תומא סלימאן: החוק כשהתחיל, לא התכוונו לזנות בו.

עליזה לביא: לא יודעת.

עאידה תומא סלימאן: זה שנלחמו להכניס את הזנות, זה טוב.

<אסנת חיטרון: אנחנו רואים חשיבות רבה בזה שיש הכלי הזה, שהוא נוסף לכלי האכיפה הפלילית, ומשלים אותו.

<אסנת חיטרון: המטרה היא שלא תהיה גישה לאתרים האלה.

<אסנת חיטרון: ציבור האזרחים בישראל לא יוכלו להגיע לאתרים האלה, וברגע שהציבור לא יכול להגיע לשם, הכדאיות בהפעלת אתר כזה- - -

דב חנין: הגישה שלך מפתיעה לגמרי.

דב חנין: יש לכם כלים נהדרים בחוק.

דב חנין: אתם לא משתמשים בהם.

דב חנין: אתם מגיעים לכנסת, ולא מסבירים לנו – לפחות עד עכשיו – למה אתם לא משתמשים בכלים הנורא פשוטים שיש לכם, ואז אתם מציעים לנו: בואו נשתמש בפצצת אטום.

דב חנין: לסגור אתרים זה פצצת אטום.

דב חנין: האמריקאים השתמשו בפצצת אטום בהירושימה ובנגסאקי.

דב חנין: הם טוענים עד היום שהיתה לזה הצדקה.

דב חנין: לא יודע.

<אסנת חיטרון: לא יודעת למה זה פצצת אטום, להגביל את הגישה לאתר.

דב חנין: להגביל את הגישה באינטרנט זה פצצת אטום.

<אסנת חיטרון: אם מדובר באתרים שמבצעים עבירות חמורות כמו הדברים שמעלים כאן- - -

דב חנין: גם ברמה הפלילית.

דב חנין: הוא מבצע שידול לזנות, הוא מבצע פרסום זנות?

דב חנין: יש לכם כלים.

<אסנת חיטרון: ונכון שבמקביל לאכיפה הפלילית, האתרים האלה לא יהיו ברשת.

<אסנת חיטרון: אני חושבת שכולנו פה נסכים שזה בעל חשיבות, ואנחנו לא חושבים שזה צריך להחליף אכיפה פלילית.

עליזה לביא: אני לא מבינה.

עליזה לביא: יש אתר שאנחנו יודעים מה קורה שם.

עאידה תומא סלימאן: יש אתרים שאנחנו יודעים מה קורה אתם ומה קורה שם, והם מפרסמים זנות, והם לא יושבים על שרתים בחו"ל; הם יושבים על שרתים בארץ, והם לא נסגרים.

עאידה תומא סלימאן: זה הוויכוח.

עאידה תומא סלימאן: פשוט מאוד.

עאידה תומא סלימאן: למה אלה לא נסגרים?

עאידה תומא סלימאן: טוב מאוד לדבר על חקיקה.

עאידה תומא סלימאן: חקיקה היא תפקידו של המחוקק.

עאידה תומא סלימאן: אנחנו עכשיו מדברים על תפקידם של המבצעים, של גורמי האכיפה.

עאידה תומא סלימאן: זה שהמחוקק רץ קדימה ומחוקק, זה מצוין; השאלה, מה עושים עם זה גורמי האכיפה, כי אם לא אוכפים את הדברים הבסיסיים, אני לא בטוחה שירוצו לאכוף את הדברים היותר קשים.

עאידה תומא סלימאן: וזה לא אומר שהעניין של לחסום את הגישה לאתרים ההם, זה דבר רע – להפך.

עאידה תומא סלימאן: בבקשה.

עליזה לביא: יצאתי – אנחנו בוועדת החוץ והביטחון, והיה חשוב לי לצאת ולומר שלום ולהודות גם על הדיון שנעשה כאן בוועדה.

עליזה לביא: אני חושבת שהמעקב והעבודה – יש כלים, הם לא מיושמים, לא פעם ראשונה, לא פעם שנייה.

עליזה לביא: כנ"ל זנות, שהוחמרה הענישה, ואומרת לנו מנכ"לית משרד המשפטים בכנס שקיימנו במשותף עם לשכת עורכי הדין, ומתארת את המציאות העגומה, ואני מכירה אותה.

עליזה לביא: כמובן, משרד המשפטים – אין כלום.

עליזה לביא: אז את מדברת אתי על כלים ואכיפה?

עליזה לביא: יש אפילו מידע, ולא יוצאים ולא מבצעים?

עליזה לביא: באמת תמיהה מאוד גדולה.

עליזה לביא: הפורום שאנחנו קיימנו, פגישה בפייסבוק יחד עם נציגי הארגונים - יש לנו היום דלת פתוחה בפייסבוק, ובמסגרת עבודתי בוועדת המשנה.

עליזה לביא: ברגע שאנחנו רואים שדברים לא נעשים ברמה שהחוק מאפשר, יש שותפים.

עליזה לביא: אני שמחה מאוד לבשר על שיתוף הפעולה.

עליזה לביא: רק אנחנו מחכים למידע מכם, הארגונים עצמם.

עליזה לביא: אתם יודעים?

עליזה לביא: מכירים?

עליזה לביא: רואים?

עליזה לביא: תעבירו את המידע לנו, אנחנו נעביר אותו.

עליזה לביא: אני שמחה מאוד שחלק מהארגונים השתתפו בפגישה.

עליזה לביא: הייתי באילת ביום ראשון.

עליזה לביא: לצערי הרב, בניגוד למה שראש העיר אמר כאן בוועדה, היא מוצפת בכרטיסים.

עליזה לביא: ישבתי עם כמה וכמה פעילות.

עליזה לביא: המציאות שונה לחלוטין.

עליזה לביא: ניצלתי את זה שראש העיר היה אתמול כאן בדיון – היה יום הנגב.

עליזה לביא: הוצאתי מכתב פנייה מוועדת המשנה לראש העיר מתוך תקווה שהוא יישם את מה שהתחייב כאן בוועדה.

עליזה לביא: כפי שאמרתם, אפילו לא נראה כתב אישום – איך יכול להיות?

עליזה לביא: אני לא מצליחה להבין מה קורה פה.

עליזה לביא: אני לא יודעת את מי משרתת מדיניות העיוורון שלקו בה הרשויות.

עליזה לביא: אני לא חושבת שהמציאות העגומה הזאת צריכה להקרין על העבודה שלנו.

עליזה לביא: יש הפרדת רשויות.

עליזה לביא: אז אל"ף, צריך לשכנע עוד גופים אזרחיים, ומצד שני, כמובן – אני חושבת – עמלנו קשה מאוד על חוק – אני רוצה להודות לכל הארגונים, למטה ולכולם על הנושא.

עליזה לביא: זה לא היה ברור ומובן מאליו.

עליזה לביא: בואו בכל הכלים – הזנות במדינת ישראל, כמו שאנחנו יודעים, רק עולה.

<עידית הראל שמש: עליזה, רק חבל שאנחנו לא יכולים לדווח על שום דבר, כי אנחנו צריכים להגיש תלונה כדי שמישהו בכלל- - -

עליזה לביא: אדבר אתך על זה.

עליזה לביא: דיברתי על זה גם המשטרה.

עליזה לביא: אני – עליזה לביא – לא יכולה לרוץ ולהגיש תלונה על כל דבר.

עליזה לביא: אנחנו צריכים לראות.

עאידה תומא סלימאן: תודה, חברת הכנסת עליזה.

עאידה תומא סלימאן: עו"ד אביטל רוזנברגר.

<אביטל רוזנברגר: אני חייבת לומר שמזה כמה שנים אנחנו שומעים כמה מסובך לחשוף עבירות אינטרנט, איזה מאמץ גדול זה דורש.

<אביטל רוזנברגר: אנחנו באמת מברכים על זה שיש עלייה בכתבי האישום, וגם צריך לומר שאנחנו מרגישים איזשהו שינוי ברחובות תל אביב.

<אביטל רוזנברגר: אני מניחה שזה הרדיפה של אותם שליחים.

<אביטל רוזנברגר: אני לא באה לומר על אותם שליחים, אני רק רוצה לומר שלא הם אלה שמניעים את גלגלי התעשייה, וכפי שציין חבר הכנסת דב חנין, זו אכן תעשייה שמגלגלת 1.3 מיליארד שקל בשנה.

<אביטל רוזנברגר: יש לומר שהסקר הלאומי של משרד הרווחה, שפורסם בשנת 2014, והמשרד לביטחון פנים היה שותף לו, מצא בעצמו 670 אתרי אינטרנט שמיועדים לקהל הישראלי, שמפרסמים פרסומי זנות.

<אביטל רוזנברגר: מדוע אין 670 חקירות, כתבי אישום – זו שאלה נהדרת, אבל התשובה היא שאין.

<אביטל רוזנברגר: אני בעצמי הגשתי לפני שנתיים תלונה נגד אחד האתרים הגדולים, כי התשובות שאנחנו מקבלים – תגישו תלונה, תגישו תלונה – אז הגשתי תלונה נגד סקס אדיר.

<אביטל רוזנברגר: תכף נראה מה אנחנו מוצאים בסקס אדיר – נעשה פה שירות גם למשטרת ישראל וגם לפרקליטות – ניתן יד למאמץ הלאומי בחקירות, אולי זה יניע דברים, אבל גם נגד האתר הזה לא נעשה דבר.

<אביטל רוזנברגר: אנחנו מצפים לשמוח מכתב אישום אחד של אתר – המפרסמים הם הסרסור הנסתר.

<אביטל רוזנברגר: יש פה כסף גדול.

<אביטל רוזנברגר: משלמים 5,000 שקל לשבוע למודעה אחת.

<אביטל רוזנברגר: זה המון כסף.

<אביטל רוזנברגר: זה מה שקורה.

<אביטל רוזנברגר: אז אלה האנשים שצריך לעצור כדי לסייע.

<אביטל רוזנברגר: מה שביקשנו מיושב-ראש הוועדה להראות זה כמה מסובך למצוא אותם אתרים.

<אביטל רוזנברגר: אני רק רוצה להראות כמה מסובכת פעולת החקירה.

<אביטל רוזנברגר: אם אני נכנסת היום לגוגל, ומקלידה: נערות ליווי – וראו זה פלא – נערות ליווי עד אליך.

<אביטל רוזנברגר: ניכנס לאתר.

<אביטל רוזנברגר: הנה כתב אישום אחד.

<אביטל רוזנברגר: לא אראה את התוכן – זה ברור.

עאידה תומא סלימאן: בואי לא נראה.

קריאות: - -

עאידה תומא סלימאן: אתן לך להגיב.

<אביטל רוזנברגר: נכון, זה לא כזה פשוט.

<אביטל רוזנברגר: גוגל, צריך IP וצריך דברים כאלה.

<אביטל רוזנברגר: לכן חברתי, הגברת עידית הראל שמש, שיושבת אתי, העבירה למשטרת ישראל עם כתובות IP מדויקות, שנמצאות בישראל.

<אביטל רוזנברגר: עשינו עבורכם את עבודת החקירה.

<אביטל רוזנברגר: הנה, הרשימה אצלה ביד.

עאידה תומא סלימאן: מתי זה הועבר?

<אביטל רוזנברגר: זה הועבר כמה פעמים; הפעם האחרונה לפני שבועיים, אבל זו לא פעם ראשונה.

<אביטל רוזנברגר: ועדיין התשובות שאנחנו מקבלים זה תגישו תלונה.

עאידה תומא סלימאן: לכן שאלתי באופן ברור – האם אתם פועלים גם בפעילות יזומה, או רק לפי תלונות?

עאידה תומא סלימאן: למרות שאפשר לראות בזה תלונה, שמגישים כזה דבר.

<אביטל רוזנברגר: אני אישית קיבלתי איומים על חיי אחרי שהגשתי תלונות כאלה.

<אביטל רוזנברגר: אני לא חושבת שזה רק בגלל זה, אבל אני מבינה מדוע המתנדבים שלי ומדוע חברותיי לא רוצות לרוץ להגיש תלונה.

<אביטל רוזנברגר: הן לא רוצות להתעסק עם הסרסורים.

<אביטל רוזנברגר: זה תפקידה של משטרת ישראל.

<אביטל רוזנברגר: עם כל הכבוד, אל תסמכו על התלונות שלנו.

<אביטל רוזנברגר: נתנו לכם IP.

<אביטל רוזנברגר: מה עוד צריך?

<אביטל רוזנברגר: שמות של אנשים, כתובות?

<אביטל רוזנברגר: טלפונים של סרסורים?

עאידה תומא סלימאן: אולי היה צריך להביא אותם ביד לתחנת המשטרה.

<אביטל רוזנברגר: גם הובאו ביד.

<שי גרוץ: זה לא נכון.

עאידה תומא סלימאן: אתה לא תפריע לה ככה.

עאידה תומא סלימאן: היא תסיים לדבר, ואז אני אתן לך להגיב.

<אביטל רוזנברגר: הדבר האחרון שאני רוצה לומר, שהנחיית פרקליט המדינה 2.2 מיוני 2014, מדברת באופן הכי ברור שיש על תעדוף של עבירות כאלה, על לא לאכוף נגד שליחים ונשים שמפרסמות את עצמן אלא נגד המפרסמים הגדולים, הסרסורים.

עאידה תומא סלימאן: בהנחיית הפרקליט.

<אביטל רוזנברגר: הדבר הזה לא נעשה, ואני חושבת שאחרי כמה שנים של דיונים ואחרי כמה שנים יפות שהחוק תוקן, הורדו ממנו סייגים, הגיע הזמן לתת את הדין ולומר: די.

<אביטל רוזנברגר: זהו.

<אביטל רוזנברגר: זה מה שאנחנו מצפים לשמוע בדיון הזה.

עאידה תומא סלימאן: תודה.

עאידה תומא סלימאן: בבקשה.

<שי גרוץ: שי גרוץ, רמ"ח מוסר ימ"ר תל אביב.

<שי גרוץ: אני רוצה לחלוק על גברתי, שדיברה על כתבי האישום.

<שי גרוץ: אתם לא מקשיבים- - -

עאידה תומא סלימאן: איך קבעת את זה?

<שי גרוץ: כי היא אומרת שלא נעשים.

<שי גרוץ: ב-670 תיקים נעשים פה, ויש פה 670 כתבי אישום- - -

<אביטל רוזנברגר: אמרתי שהיו צריכים להיות 670.

עאידה תומא סלימאן: היא אמרה – ואני הקשבתי, ואני בטוחה שאחרות פה הקשיבו, כי אכפת להן מהמסר – היא אמרה שאפשר היה להגיש 670.

עאידה תומא סלימאן: שיש אפשרות להגיש 670 כתבי אישום.

<שי גרוץ: אני בא לומר שחקירות כאלה ואחרות – ולא אפרט פה כנגד אילו אתרים ומה נעשה.

עאידה תומא סלימאן: אבל מה תגובתך- - -

<שי גרוץ: יש פה זלזול- - -

עאידה תומא סלימאן: שמענו על המדיניות באופן כללי, אבל פה עלתה טענה שאני רוצה לקבל עליה תשובה.

עאידה תומא סלימאן: הועברו אליכם רשימות יותר מפעם אחת, עם מספרי IP.

עאידה תומא סלימאן: האם דרשתם שוב ושוב: תבואו תגישו תלונה, או עשיתם משהו עם הרשימות שקיבלתם?

<שי גרוץ: נעשית חקירה עם הרשימות המקדימות ומידע על התלונה שהיא הגישה.

<שי גרוץ: אנחנו מטפלים בזה.

עאידה תומא סלימאן: התלונה מלפני שנתיים?

<אביטל רוזנברגר: למעלה משנה וחצי.

<שי גרוץ: נעשות חקירות.

<שי גרוץ: אני לא יכול לפרט.

עאידה תומא סלימאן: אני לא מבקשת לפרט.

<שי גרוץ: במשרדים אצלי נעשות חקירות בנושא הזה.

עאידה תומא סלימאן: אז למה ביקשתם מהם שוב תלונה?

<שי גרוץ: לא ביקשתי מהן.

<שי גרוץ: יש חקירות יזומות.

עאידה תומא סלימאן: נתבקשת להגיש תלונה?

עאידה תומא סלימאן: כך הבנתי לפחות עכשיו.

<עידית הראל שמש: את הרשימה הזו הרכיב מתנדב, שהוא מומחה במחשבים.

<עידית הראל שמש: אני שלחתי אותה במייל לרחלי, לפרקליטות, לרובי, לרב פקד שטרן, שהוא מפקד יחידת הסייבר שלא נמצא פה.

<עידית הראל שמש: שלחתי אותה לדינה דומיניץ המתאמת, גם לחבר הכנסת דב חנין, לעליזה ליהודה גליק.

<עידית הראל שמש: אני לא קיבלתי – לא מדברת על תודה אפילו – לא מצפה, אבל לא קיבלתי: יטופל.

<עידית הראל שמש: כלום.

<עידית הראל שמש: אין לי מושג.

<עידית הראל שמש: ויש פה הכול.

<עידית הראל שמש: במקביל, העברתי מידע על שלושה בתי בושת, שיש שם נשים נסחרות.

<עידית הראל שמש: התשובה היתה: לכי תגישי תלונה.

<עידית הראל שמש: התקשר אליי שוטר ממשטרת רמת גן, אמר: בואי עכשיו לתחנה.

<עידית הראל שמש: אמרתי: אני לא באה.

<עידית הראל שמש: כל מה שיש לי, העברתי.

<עידית הראל שמש: אין לי דבר אחר להגיד.

<עידית הראל שמש: אני לא אגיש תלונה נגד סרסורים ונגד בתי בושת.

<עידית הראל שמש: אם אתם לא מטפלים בגלל הדרך – אנחנו לא מטפלים במיילים.

<עידית הראל שמש: אם הדרך לא לגיטימית, זה העניין פה, להתעסק בדרך?

<עידית הראל שמש: זו היכולת שלי, להעביר לכם במייל את המידע שיש לי.

<עידית הראל שמש: לא מעבר לזה.

עאידה תומא סלימאן: אני חושבת שבמיוחד כאשר מייל מגיע ממי שידוע שהיא פעילה בנושא, שנפגשים אתה בישיבות בכל מיני ועדות, שזה לא איזה מייל אנונימי מאיזה אזרח שאנחנו לא יודעים מה, שאי אפשר לרוץ אחרי כל פנייה זו או אחרת, אבל פה מגיע ממישהי שמייצגת ארגון, שמייצגת פעילות.

<עידית הראל שמש: אני גם חתומה על זה.

עאידה תומא סלימאן: וחתומה עם שם.

עאידה תומא סלימאן: גם במקרה של פנייה כזו, שחתומה וידוע מי עומד מאחוריה, ומכירים את האשה, האם גם במקרה כזה אתם מתעקשים, או היא מגיעה ומגישה תלונה, או לא חוקרים?

דב חנין: ברשותך, שאלת המשך.

דב חנין: אדוני נציג המשטרה, נוכח הדברים שהועלו פה – אנחנו הרי אמורים לפעול לפי החוק.

דב חנין: סעיף 59 לחוק סדר הדין הפלילי אומר:

דב חנין: נודע למשטרה על ביצוע עבירה – תפתח בחקירה.

דב חנין: נכון, יש סמכות של משטרה, אם מדובר בעבירה מן הפשע, יש שיקול דעת וכדומה, אבל אנחנו גם במקרים האלה מדברים בחלק מהעבירות על עבירות שהן ללא ספק עבירות פשע.

דב חנין: לכן לא כל כך ברור לי, מה זה הדרישה.

דב חנין: נודע לכם – לא כתוב שצריך להגיש תלונה, לא כתוב שום דבר.

דב חנין: כתוב: נודע לכם.

דב חנין: יכול להיוודע לכם לא באמצעות מייל מסודר.

דב חנין: הגברת העבירה לכם מייל מסודר.

דב חנין: יכול להיוודע לכם בהמון דרכים הרבה פחות מסודרות.

דב חנין: במצב כזה חובת

דב חנין: כם לפתוח בחקירה, אלא אם כן אתם משוכנעים שלא מדובר בעבירה מסוג פשע, וקצין משטרה החליט שאין בדבר הזה עניין לציבור.

דב חנין: בנושא הזה נדמה לי שכולנו מבינים שיש עניין גדול לציבור – הנה, אנחנו פה חברי כנסת, ואנחנו מבטאים את הציבור, ואנחנו אומרים לכם שיש לנו עניין גדול בסיפור הזה, ולא רק לנו.

דב חנין: אז עניין בציבור יש, וגם בחלק גדול מהמקרים זה עבירות מסוג פשע, אז לא כל כך ברור לי למה ההתנהלות הזאת בכלל.

<ליאור שלו: אשיב רק שאני חש פה סוג של דואליות, כי מצד אחד, בתחילת הדיון אתם טוענים: למה המשטרה לא אוכפת, כשבעצם הצגתי נתונים שאנחנו אוכפים, ואמרנו גם שהחקירות האלה הן לא חקירות של שבוע-שבועיים; לפעמים זה חקירות מתמשכות, ואולי לכן זה נראה כמות קטנה של תיקים, אבל במכלול של הטיפול בנושא הזנות כן יש תיקים.

<ליאור שלו: מצד שני, אומרים: לא, אנחנו ניתן לכם את המידע, אבל אנחנו לא חלק מזה – לא נגיש את העדות.

<ליאור שלו: אז תיק חקירה נבנה מראיות, הוא נבנה מעדויות, וגם – ניקח את זה לרחוק – לארגוני פשיעה בא בסוף עד ומעיד: ראיתי את זה יורה בזה.

<ליאור שלו: הוא בא ומעיד – הוא לא עושה טלפון ולא משגר פקס ולא שולח מכתב.

<ליאור שלו: ואם גברתי או מישהו מהמתנדבים עשה פעולה כלשהי, ומצא אתרים, ומבקשים ממנו לבוא למסור עדות במשטרה, שימסור עדות.

<ליאור שלו: שיגיד בה שהוא לא מעוניין ששמו יהיה.

קריאות: - -

עאידה תומא סלימאן: לא.

עאידה תומא סלימאן: אני חושבת שפה הוקראו לך –אתם יושבים שם – תסלחו לי – ואתם מנתחים, מה אנחנו מבקשים ומה אנחנו לא מבקשים, ואתם לא עונים על השאלות, כי בסופו של דבר נאמר מפורשות בחוק, והקריא לך חבר הכנסת מה בדיוק אתה צריך לעשות במקרה שנודע לך.

עאידה תומא סלימאן: אתה צריך לפתוח בחקירה.

עאידה תומא סלימאן: אני לא שמעתי אותך אומר: פתחתי בחקירה, כי בסופו של דבר הראיות הן לא האחריות שלה, לספק אותן.

<ליאור שלו: ממה שאני מבין, אם הזמינו אותה עדות- - -

עאידה תומא סלימאן: לא הוזמנה לעדות.

עאידה תומא סלימאן: היא נתבקשה להגיש תלונה.

עאידה תומא סלימאן: כלומר אתם עוד לא נגעתם.

עאידה תומא סלימאן: לא חקרתם, לא ביקשתם עדות.

עאידה תומא סלימאן: עוד לא נגעתם בכל הנושא.

<ליאור שלו: הגשת תלונה זה סוג של עדות.

עאידה תומא סלימאן: לא.

<ליאור שלו: ממה שאני מבין, אם הזמינו אותה לבוא ולהגיש תלונה – למסור עדות זה אותו דבר מבחינתנו – אם ביקשו ממנה, המשמעות היא שכן נפתחת חקירה וכן יש חקירה.

<אביטל רוזנברגר: אתם הייתם שותפים לסקר הלאומי, אנשים מטעמכם.

<אביטל רוזנברגר: להם נודע שיש 670 אתרים.

<אביטל רוזנברגר: זמנו נא אותם, בקשה לעדות, שיבואו אותם שוטרים שיושבים חדר לידך, ויספרו איך הם מצאו את האתרים האלה, כי זה מה שהם עשו כחלק מתפקידם כמה שנים.

<אביטל רוזנברגר: יד ימין לא יודעת מה עושה יד שמאל.

<אביטל רוזנברגר: המשטרה מצאה 670.

<ליאור שלו: אם תתבטאי בצורה כזו, אני אתבטא בצורה כזו, וזה לא לעניין.

<אביטל רוזנברגר: זה מקומם.

עאידה תומא סלימאן: שנייה.

עאידה תומא סלימאן: בכל זאת אני מתעקשת, כי כשאתה מבקש, ואתה עונה כתשובה על הפנייה שלה: תבואי תגישי תלונה – זה לא אומר שחקירה מתקיימת, וזה לא אומר שנגעתם בתיק הזה.

עאידה תומא סלימאן: זה אומר: אנחנו לא נוגעים במידע הזה כל עוד את לא מגיעה ומגישה תלונה.

עאידה תומא סלימאן: אתם מטילים את האחריות על האזרחית, במקום לקחת את האחריות לידיים שלכם באכיפה?

<ליאור שלו: לא.

עאידה תומא סלימאן: תסלח לי.

עאידה תומא סלימאן: זה בדיוק מה שקורה, אם הדברים בדיוק כמו שתוארו, ואין לי שום סיבה לא להאמין שכן, כי אתה לא אמרת ולא שללת.

עאידה תומא סלימאן: ואם היא לא מגישה תלונה, מה קורה עם החקירה שכבר פתחת?

<ליאור שלו: כמו שאמרנו לפני כן, נעשית חקירה וכן יש חקירות יזומות.

<ליאור שלו: אני לא יודע על המקרה הספציפי שגברתי פה ציינה.

<ליאור שלו: גם לא אכנס לו הייתי יודע.

עאידה תומא סלימאן: אני רוצה שתברר את המקרה הספציפי הזה, ואני רוצה תוך שבוע תשובה, מה קורה עם המידע הזה – האם נפתחו חקירות?

עאידה תומא סלימאן: לא אבקש לדעת מה קורה עם החקירות.

עאידה תומא סלימאן: האם טופל המידע הזה?

עאידה תומא סלימאן: האם נפתחה חקירה?

עאידה תומא סלימאן: או זה עומד ותלוי בגלל חוסר תלונה?

עאידה תומא סלימאן: אני ארצה לדעת את זה.

<ליאור שלו: אני אשיב לוועדה, אין שום בעיה, אבל שוב – ממה שאני מבין לפחות, אם הזמינו אותה, זה אומר שכן יש חקירה, אבל אשיב לוועדה.

דב חנין: אדוני, אנחנו רוצים שאדוני יעביר את המסר לכל מי ששלח אותך לכאן לדיון הזה, שהגישה שלנו לפחות – המטרה שלנו היא לא לריב אתך או להתווכח, ודאי לא עם המשטרה; המטרה שלנו, שיהיה שינוי.

דב חנין: יש לנו תחושה, שחקירות לא מספיק מתבצעות, גם כאשר למשטרה יש מידע, וכדי שבנושאים האלה, שבהם יש עניין גדול מאוד לציבור, תתבצע חקירה, לא נדרשות תלונות אלא נדרש שיגיע אליכם מידע באיזושהי דרך.

דב חנין: למשטרה יש מגוון דרכים להגיע למידע – בין היתר באמצעות שיתוף פעולה עם הציבור.

דב חנין: כל הכבוד לאזרחים שמסייעים למשטרה לבצע את תפקידה, אבל ברגע שהגיע לכם מידע באיזושהי דרך, אנחנו באמת רוצים להיות משוכנעים, שאתם השתכנעתם שהנושא הזה מספיק חשוב לציבור כדי לפתוח בחקירה.

דב חנין: זו המטרה שלנו.

דב חנין: תודה רבה.

עאידה תומא סלימאן: תודה.

עאידה תומא סלימאן: הגב' טל גרנות, בבקשה, המכללה.

<טל חמווי גרנות: אנחנו מדברים פה דיונים מאוד חשובים וקריטיים, אבל אני רוצה שוב להעלות – אלינו מגיעים ומגיעות גם גברים, בעיקר-בעיקר נשים, שהגיל שלהם הולך ויורד, כי הזמינות של האינטרנט – צריך להיכנס לזה בכל הכוח, כי זו הזירה החדשה של הזנות, ולא שום דרך אחרת.

<טל חמווי גרנות: זה לא כמו המיתוסים שאנחנו מכירים, ולפתחנו, שאנחנו ארגון לא ממומן, ואנחנו עובדות כמעט בהתנדבות מלאה כבר כמה שנים – זה מה שאנחנו עושים.

<טל חמווי גרנות: מגיעות אלינו נערות פצועות ונשים שהיו נערות פצועות, וכרגע באמת אנחנו עושות את כל המאמצים כדי שיהיה להן שבב של חיים נורמליים.

<טל חמווי גרנות: אני רוצה להעמיד את החשיבות של העניין הזה, של האינטרנט.

<טל חמווי גרנות: כמובן שברור שיש הרבה מאוד עבודה בישראל, יש הרבה פשיעות שצריך למגר, אבל העניין הזה הוא מגיפה.

<טל חמווי גרנות: כל נערה שנמצאת במצב של חולשה, יכולה בשנייה להישאב, כמו שאנחנו קוראות לזה, ולהיכנס לעולם שממנו היא לא תוכל לצאת, ואם היא תוכל לצאת, זה יהיה אחרי שתהיה שבר כלי.

<טל חמווי גרנות: אני באמת קוראת שוב ושוב לכל מי שיכול – אנחנו לא יכולות לקחת על עצמנו את כל העבודה עבור המשטרה והפרקליטות כדי לקדם את העניינים האלה.

<טל חמווי גרנות: מדובר בדיני נפשות ברמת להשיג מישהי שיהיה לה איפה לישון וארון הבית – אלה הדברים שאנחנו מתעסקות.

<טל חמווי גרנות: אנחנו לא נגיש תלונות נגד סרסורים.

<טל חמווי גרנות: אנחנו מספיק נמצאות בעשייה הזאת, והיא לא נגמרת.

<טל חמווי גרנות: אנחנו צריכים לספק עוד ועוד צרכים, למי שאין לה אמצעים.

<טל חמווי גרנות: היום בטינדר או כל פלטפורמה שצצה, באטרף, שזה של הגברים, מגיעים אלינו סיפורים שאין מי שיטפל בהם.

<טל חמווי גרנות: צריך להיכנס לזה בכל הכוח, גם האתרים, גם האפליקציות.

<טל חמווי גרנות: היום יותר מאי פעם, זה הרסני מתמיד, וזה הולך ומתפשט.

<טל חמווי גרנות: אין פה חוק שיטפלו בכל זה, כי הארגונים הם הארגונים.

<טל חמווי גרנות: אנחנו לא מקבלים מענה כלכלי, וכמו שעידית אמרה, גם לא כשאנחנו מביאות מידע שהוא כל כך שימושי.

עאידה תומא סלימאן: תודה.

עאידה תומא סלימאן: נגה שילוח, משרד הבריאות.

<נוגה שילוח: אני מנהלת מרפאה ניידת.

<נוגה שילוח: ביקשתי רשות דיבור, לשאול על הצעת החוק לסגירת אתרים, אבל די קיבלתי את התשובה.

<נוגה שילוח: בכל זאת אנצל את ההזדמנות כדי לומר שתי מילים, לומר איך זה עובד.

<נוגה שילוח: יש נערות צעירות, בגיל העשרים, בעוני, נערות במצוקה.

<נוגה שילוח: יש להם כרטיסים קבועים בסקס אדיר.

<נוגה שילוח: הן סוגרות את הכרטיס, וכשיש חוב לשלם – שכר דירה – הן פותחות את הכרטיס.

<נוגה שילוח: לפי המידע, יש להן 200 שיחות ביום, מתוכן הן בוחרות את הלקוחות, מזמינות הביתה, וכך הן משלמות את החובות שלהן.

<נוגה שילוח: זה עובד בכמויות.

<נוגה שילוח: אותי זה נורא מתסכל, הסקס אדיר הזה, יותר מהכול.

<נוגה שילוח: זה בפנים שלנו, כל כך קל.

<נוגה שילוח: כל כך הרבה נשים צעירות מגיעות לשם.

<עידית הראל שמש: למה לא סוגרים את סקס אדיר?

<אביטל רוזנברגר: טלי 69.

<אביטל רוזנברגר: יש רשימה שלמה.

<אביטל רוזנברגר: התקשרתי, ענה לי מישהו, רציתי לפרסם מודעה, אמר לי: 3,000 שקל.

<אביטל רוזנברגר: כל כך קל להשיג אותם.

<אביטל רוזנברגר: זה אתר בהמי, חייתי, יש שם תיאורים מזעזעים, איפה אפשר למצוא קטינות ונשים נסחרות וגמדות ונכות.

<עידית הראל שמש: ושמדרג את הנשים לפי ציונים.

<טל חמווי גרנות: וגם זה מכניס אותם למצב – אלינו הגיעה אשה, שהדבר היחיד שהיא יכלה להתפרנס ממנו היה זנות.

<טל חמווי גרנות: לא היתה לה שום אפשרות אחרת.

<טל חמווי גרנות: אין לה אף תמיכה.

<טל חמווי גרנות: ואז יום אחד לא הסכימה לעשות משהו שגבר דרש ממנה, או משהו אלים, או בלי אמצעי מניעה, ודירגו אותה נמוך, וגם אפשרות הפרנסה הזאת – פרנסה – לא קיימת.

<טל חמווי גרנות: התעללות בנשים.

עאידה תומא סלימאן: האמת?

עאידה תומא סלימאן: מה נשאר עוד?

עאידה תומא סלימאן: למה לא סוגרים את האתר הזה?

<ליאור שלו: כמו שחברי ציין, יש תיקים שנמצאים בחקירה, אתרים – לא אכנס ספציפית לאתר הזה שעלה פה, כי כמו שחברתי ציינה, יש עוד אתרים, אבל באופן כללי, לגבי סגירת אתרים, ציינו שיש קושי.

<ליאור שלו: אני מצפה שהחוק החדש, שחבר הכנסת לא כל כך שמח ממנו, אבל אני שמח שהחוק החדש הזה ייתן לנו עוד כלי להגביל את הגישה לאותם אתרים.

<ליאור שלו: באופן ספציפי לגבי אתר כזה או אחר לא אתייחס.

עאידה תומא סלימאן: בבקשה.

<ניצן כהנא: למשטרת ישראל יש יכולות סייבר מדהימות.

<ניצן כהנא: מוצאים היום בכל מיני שיטות פדופילים ברשת, בלי יכולות מורכבות, וכאן אנחנו מוצאים, כפי שהראתה אביטל, בחיפוש כל כך קל של גוגל, כמויות לא סבירות של אתרים .

<ניצן כהנא: דיברת אתנו על 49 תיקים שרק נפתחו, עוד 27 תיקים השנה.

<ניצן כהנא: אנחנו ב-76 תיקים, שרק מהסקר של המשרד לביטחון פנים היה מדובר על 760 אתרים.

<ניצן כהנא: זה לא מתקרב.

<ניצן כהנא: זה 10%.

קריאה: זה עלה כבר.

<ניצן כהנא: עדיין, אף תשובה לא מדברת – אתם מדברים על המורכבויות, על הקושי.

<ניצן כהנא: הם נמצאים.

עאידה תומא סלימאן: בשנה וחצי האחרונות, האם נסגר אתר אחד?

עאידה תומא סלימאן: אני רוצה תשובה.

עאידה תומא סלימאן: אני מאוד ברורה בשאלה שלי, והיא מאוד פשוטה: האם נסגר אתר בשנה וחצי, וכמה נסגרו?

<שי גרוץ: התשובה היא כן.

<שי גרוץ: ארבעה אתרים נסגרו.

<שי גרוץ: מה שחברתי לילך אמרה זה לפני הגשת כתב אישום.

<שי גרוץ: היה השימוע, ונסגרו אתרים.

<שי גרוץ: החקירה שם, כפי שלילך אמרה, נמשכה רק על האתרים האלה חצי שנה.

עאידה תומא סלימאן: טוב.

עאידה תומא סלימאן: אז אתה אומר לי שארבעה אתרים נסגרו, וכתבי האישום הם לאחר הסגירה או לפני הסגירה?

עאידה תומא סלימאן: כי איך סוגרים אם אין החלטה?

<שי גרוץ: כתוצאה מהפעילות שלנו ומהשימוע שנעשה, האתרים נסגרו מרצונם של – כנראה הבעלים, אני לא יודע.

עאידה תומא סלימאן: כלומר לא אתם סגרתם את האתר.

עאידה תומא סלימאן: האתרים ירדו.

<שי גרוץ: כתוצאה מהאכיפה ומכתב האישום שהולך להיות מוגש, האתרים נסגרו, כן.

<שי גרוץ: ארבעה אתרים נסגרו.

עאידה תומא סלימאן: אתה מתאר לעצמך שיכול להיות, כמו שעושים בכל מיני חברות – הם שינו כתובת, יצרו משהו אחר, אבל זה לא שאתם סגרתם.

עאידה תומא סלימאן: ואני מבינה את הקושי.

עאידה תומא סלימאן: גם אם אתם תוציאו הוראה על סגירה או פסק דין לסגירה, הם עוד יכולים לעשות את זה שוב.

עאידה תומא סלימאן: דיברנו על זה, ואני מבינה את הרצון לעשות את הנזק הכלכלי הכבד כדי שיחשבו שוב, אבל לא מתקבל על הדעת שבשנה וחצי אתם בעצמכם לא הצלחתם להוציא צו סגירה או החלטה.

עאידה תומא סלימאן: כלומר- - -

<אסנת חיטרון: לא היתה אפשרות.

<אסנת חיטרון: אין היום אפשרות לסגור אתרים לפני שיעבור חוק של הגבלת גישה לאינטרנט.

<אסנת חיטרון: אין אפשרות להוציא צו סגירה.

<אסנת חיטרון: זה מה שהחוק הזה עושה.

<אסנת חיטרון: אולי השאלה של גברתי נשארה פתוחה – לעצור את מי שעומד מאחורי האתרים האלה.

עאידה תומא סלימאן: לא רק לעצור אלא גם להכביד עליו עד כדי שיגיע.

עאידה תומא סלימאן: אני מבינה גם, רק כדי שאסכם את המידע בראש שלי – בשנה וחצי הוגש כתב אישום אחד.

קריאה: לא הוגש עדיין.

עאידה תומא סלימאן: אז אפס.

<אסנת חיטרון: נגד אתר.

עאידה תומא סלימאן: אתם מבינים למה אנחנו כועסות?

עאידה תומא סלימאן: טוב.

עאידה תומא סלימאן: מתוך – כמה 49, כמה הועברו לפרקליטות עם המלצה לכתבי אישום, מ-49 תיקי החקירה, שגם הם לא מספר גדול של תיקים, לממדים?

<ליאור שלו: שבעה תיקים הועברו לפרקליטות.

<ליאור שלו: יש עוד כ-15 עד 20 שנמצאים עדיין בשלבי חקירה, ב-2016.

עאידה תומא סלימאן: אני מסתכלת על סיכום המידע שיש לי פה מהשאילתא.

עאידה תומא סלימאן: יש פה פירוט כתבי אישום והרשעות.

עאידה תומא סלימאן: בשנת 2014, 2015, 2016 היה אפס כתבי אישום בפרסום שירותי זנות – מ-2014 עד 2016.

עאידה תומא סלימאן: סליחה, ב-2014 היו ארבעה, אבל ב-2015 וב-2016 - אפס, אפס.

<לילך שלום: אני מפנה את גברתי למכתב שכתבה רחלי לוי זוארץ מפרקליטות המדינה לחברת הכנסת ד"ר לביא.

<לילך שלום: בין השנים 2013 ל-2016 הגשנו 19 כתבי אישום נגד 37 נאשמים בעבירות של פרסום- - -

עאידה תומא סלימאן: אז אבקש לקבל את המידע הזה, כי המידע שיש בפניי הועבר אליי מהשר לביטחון פנים.

<לילך שלום: המידע של השר לביטחון פנים הוא פחות מהמידע שיש בידינו.

עאידה תומא סלימאן: לכן אני מבקשת שתעבירי אליי, כי המידע שמופיע אצלי לא מראה על כתבי אישום ב-2015, 2016, אלא מעיד על אפס, אפס.

עאידה תומא סלימאן: אז אני מבקשת לעדכן את המידע, שיכלול גם כן פילוח של כמה תיקים הועברו אליכם מהמשטרה, וכמה כתבי אישום הוגשו, לפחות בשלוש השנים האחרונות.

<לילך שלום: כפי שאמרתי, אנחנו העברנו את המידע הזה לעניין מספר כתבי האישום.

עאידה תומא סלימאן: ואבקש גם לקבל, מה בדיוק היו כתבי האישום.

עאידה תומא סלימאן: כמה מהם נגד אתרים.

<לילך שלום: אמרתי.

עאידה תומא סלימאן: אני רוצה את זה כתוב.

עאידה תומא סלימאן: יש בעיה עם זה?

<לילך שלום: אני לא בטוחה שזה אפשרי מבחינת המערכת שלנו, אבל אני אעביר את הבקשה- - -

עאידה תומא סלימאן: אנחנו לא מדברים על מאות תיקים.

עאידה תומא סלימאן: ארבעה, חמישה תיקים – אפשר לעשות את זה ידני.

<לילך שלום: זה לא ארבעה-חמישה.

<לילך שלום: אעביר.

<שירה הדס נקר: שמי שירה הדס נקר מאתר ועמוד הפייסבוק פוליטיקלי קוראת.

<שירה הדס נקר: גברתי יושבת הראש, כולם מדברים פה על אתרים שמאוד קשה להגיע למפעילים, ונשמח להציג את התחקיר שעשינו על אתר יד 2.

<מאיה רומן: אני מאיה רומן, המנכ"לית של פוליטיקלי קוראת.

<מאיה רומן: התחקיר שערכנו גילה שגם ביד 2 מפורסמות מודעות לשירותי זנות.

<מאיה רומן: קח את מדור שנקרא אלטרנטיבי, קח מסווה של שירותי עיסוי – מקרה מאוד פשוט, ומספר הטלפון שמופיע במודעה מוביל לקישור לאתרים כמו אתרים של סקס, כלומר זו פעילות מאוד פשוטה, שגם בלי מימון מסוגלים לעשות.

<מאיה רומן: מדובר באתרים שקל לאתר אותם, הבעלים נמצאים פה בארץ, הם הגיבו לנו כשביקשנו תגובה.

עאידה תומא סלימאן: יד 2 זה אתר- - -

<שירה הדס נקר: יד 2 הוא אתר ישראלי.

<שירה הדס נקר: היה שייך לוואלה, והיום יש להם משרדים בתל אביב ובהרצליה.

<שירה הדס נקר: ניתן להתקשר לשירות הלקוחות – מה שאנחנו עשינו.

<שירה הדס נקר: הם מעוניינים בעצמם להילחם בתופעה הזאת לטענתם, אבל אין שום לחץ שמופעל עליהם משום גוף.

עאידה תומא סלימאן: הם מחכים ללחץ...

<מאיה רומן: גם ב-2011, כשהחוק הזה נוצר, הוא בין היתר נוצר עקב זה שביד 2 התפרסמו מודעות מהסוג הזה.

<מאיה רומן: כל כמה שנים הם חוזרים וזה צץ שם.

<מאיה רומן: אם מישהו לא עם יד על הדופק כדי או לפרסם את זה בעיתונות הכתובה או בתקווה להגיש נגדם כתב אישום, הם ימשיכו לעשות את זה.

<מאיה רומן: בנוסף, יש לציין שהפגיעה שם היא לא רק מעצם פרסום שריכזנו; קיבלנו פניות מנשים מקצועיות שהן מעסות במקצוען, שאומרות: אני לא יכולה לפרסם את השירותים שלי, כי אנשים פונים אליי עכשיו ומבקשים ממני שירותי זנות, והן מציעות פתרון מאוד פשוט – לבקש במקומות כאלה להציג תעודת מוסמך כמעסה.

<מאיה רומן: האתר לא מסוגל לעשות את הפעולה של לגלגל מספרי טלפון כדי לגלות- - -

<שירה הדס נקר: אנחנו קיבלנו פניות מעובדים ועובדות של אתר הפניות המיניות, שמספרות לנו שהם יודעים שמדובר בשירותי זנות, ושאין להם ברירה, כלומר כשאני התקשרתי לאתר ואמרתי: אני רוצה לפרסם מודעה – תנחה אותי, הוא אומר: מותר לך ככה, אסור אחרת.

<שירה הדס נקר: את מה שאת רוצה לומר ללקוח, תגידי אחר כך בטלפון.

<שירה הדס נקר: הם יודעים שמדובר בזה – ליד מודעה ביד 2 למיקסר ולמקרר יש מודעה יד 2 לאשה בשירותי מין.

עאידה תומא סלימאן: זה מאוד מזעזע.

עאידה תומא סלימאן: אני חושבת שמה שנאמר עד עכשיו מחייב פעולה של המשטרה.

עאידה תומא סלימאן: כמובן, גם כוועדה נפנה לאתר, ונבקש פעולה מיידית להסרת כל המודעות הללו ונתריע על זה שהם עוברים על החוק, אבל אני חושבת שכל המידע עבר, ואני בטוחה שהם ישמחו למצוא בידיים שלהם את המידע שיש להם.

עאידה תומא סלימאן: אני מקווה שאשמע שמתנהל משהו בנושא הזה.

עאידה תומא סלימאן: אני חושבת שכמובן, בנוסף, אני מקווה שייצא באופן מסודר הבקשות למידע שביקשתי עד כה.

עאידה תומא סלימאן: כמובן, אני מודה לחבר הכנסת דב חנין על הבקשה לדיון חשוב זה.

עאידה תומא סלימאן: הנושא הוא בעל חשיבות רבה.

עאידה תומא סלימאן: מאוד חשוב לי להדגיש שהוויכוח שהתקיים בנושא הצעת החוק החדשה הוא לא ממקום – ואני בטוחה בזה – של התנגדות, שיהיו כמה שאפשר כלים שיעזרו לגורמי האכיפה לבצע את העבודה.

עאידה תומא סלימאן: זה פשוט הרגשה של תסכול שמפתחים המחוקקים בצד שלהם, וכל הכבוד על זה שהמחוקקים שמו לב שיש צורך, ואנחנו בתחילת הדיונים לפני שנה וחצי דיברנו על הבעייתיות שיש באכיפת החוק, כאשר האתרים נמצאים על שרתים בחו"ל.

עאידה תומא סלימאן: אני חושבת שזה כלי חשוב, שפיתחו אותו.

עאידה תומא סלימאן: רק התסכול הוא, אם הכלים היותר בסיסיים ונגישים, וכבר קיימים, הם לא משמשים את גורמי האכיפה לאכיפה מסיבית – נכון שיש אכיפה בנתונים שנתתם, אבל כאשר אנחנו יודעים שיש 670 – זה המידע מ-2014 – אני בטוחה במאה אחוז שהמספרים הם הרבה יותר גדולים כיום, כי כל הענף הזה נדחס לתוך האינטרנט יותר ויותר, כמו הרבה פרסומים אחרים ועבודה.

עאידה תומא סלימאן: 40 תיקי חקירה זה לא נשמע כמו אכיפה מסיבית, שאני יודעת שהמשטרה בנושאים אחרים יודעת לעשות אכיפה מסיבית, והייתי מצפה לראות אכיפה יותר יזומה על-ידי המשטרה, כי המידע הוא נמצא שם, תלוי באוויר.

עאידה תומא סלימאן: אני יודעת על דברים אחרים – יחידת הסייבר לא מחכה שאף אחד יתלונן, אלא עוקבת ובודקת ומבצעת אכיפה מהר מאוד.

עאידה תומא סלימאן: והם יכולים לעשות את זה בנושאי פרסום זנות, בדיוק כמו שעושים בנושאים אחרים, כולל התבטאויות פוליטיות.

עאידה תומא סלימאן: אז אני חושבת שהגיע הזמן לשים את זה על סדר-יומה של יחידת הסייבר ושל המשטרה באופן כללי כדי לפתוח בחקירות ולקדם חקירות באופן יותר אינטנסיבי, ולא לחכות שארגוני הנשים והארגונים הנאבקים בתופעת הזנות והפעילות שלהם, ישימו את עצמם בקו האש מול הסרסורים.

עאידה תומא סלימאן: הן לוקחות על עצמן עבודה די רצינית ומאוד מעייפת, שהן לא צריכות להוסיף לעצמן.

עאידה תומא סלימאן: ואנחנו נפנה לשר לביטחון פנים, ונבקש את הדרישה הזו, לאכוף את החוק באופן יזום.

עאידה תומא סלימאן: כמובן, בהתחלה היתה לי התלבטות בכל הנושא של האם זה בידיים של המשטרה או של הפרקליטות.

עאידה תומא סלימאן: לאחר שנקבל את המידע, נבין יותר כמה הדברים מתקבלים בצורה נכונה מבחינת הפרקליטות ומבחינת הגשת כתבי האישום.

עאידה תומא סלימאן: אני מבקשת גם שהמידע שעכשיו נאמר לנו על אתר יד 2, שיועבר לוועדה כדי שנוכל גם אנחנו לעשות משהו בנושא הזה, וגם למשטרה, כדי שהם יטפלו בנושא.

עאידה תומא סלימאן: אני מודה לכולכם על ההשתתפות.

עאידה תומא סלימאן: אני מקווה שבישיבת המעקב שנעשה אחרי תקופה מה, נקבל מידע שמעיד על אכיפה יותר אינטנסיבית.

עאידה תומא סלימאן: תודה רבה, הישיבה נעולה.